Date: 1481
Issuing place: Viborg
Country: Suomi
Language: saksa
Document type: Paikallishallinto, Kirjeet

Minenn frunntlijckenn gruth myth vormoghe alliss ghudenn stets vorgheszannth. Erszamenn vnndt wollwyszenn byszunnder leuenn naber, ghudenn frunnde vnndt ghunre. Vor my ysz jrschenenn de andachtighe mynn deennre Hannsz Molre vnndt heueth my ganntz barmelijck tho kennende geuenn, wo he mijth sommygenn juwenn mederaedtstolesz broderenn vnndt ok anderenn medeborgherenn welke jaer lanngk vor juwenn erszamenn wyszheydenn jnn pleythe tho rechte gegaenn vnndt syne zake nha ghebore myth rechte vann sommyger vormunderschopp voruolgeth, so dat he juwe ordell, dar vppe affgesprokenn, ann denn erszamenn raedt tho Lubeke gheschuldenn vnndt nha erem affgesprokenn ordell syk gerne geborlik gehat vnndt richtet heueth, vndt he dar mede syne wedderparte myt namen her Hinrich Schebewent vnde selige her Hemyngh Rumor van der enen vnndt Hanse Bekholte van der anderen anclage wegen myt rechte angelanget vnde geuordert heft, des he denne vth huze hefte vnde alle synen guderen gelijk enem mysdeder, dede lyff vnde gut vorboret, alsz he doch nicht vordenet heft, myt sulues gewalt bouen rede vnde recht vthgedreuen vnde vorweldiget ys, vnde nicht mer behilt denne alz he gink vnde stant, vnde he gelijk wall syn recht jw gesocht vnde sulke syne entweldigde guder nha des Lubesches rades affspreke gespreken heft, dat all nicht helpen mochte, als ek de ersame radt to Lubek fruntlike bede breue an jw vor ene schreeff, dat all nicht mochte langen vnde dar bauen syn affgerichtede recht by nacht tyden van dem radthuze wist wart, also queme he wedder vor jw; he solde seen, wo id em gan solde. Ik kan woll mercken, dat syne wedderparte moten partye hebben, de dem vnrechte vnde gewalt met byuallen vnde bet mede syn denne dem rechten we dem jennen, de also sall to rechte gan, dat vor Gode vnde der werlde nicht temelik ysz vnde ser fremmede ludet vor vromen luden, dede recht vnde vnrecht irkennen konen. Wor vmbe ysz myn fruntlyke beger, warnynghe vnde gude radt, gy, leuen naber vnde frunde, willen her Hinrich Schebewende vnde syne medeparte vnderrichten, dat he Hans Molre, mynem denre, xxxij last soltes, v schippunt wass vnde ander selschopp vnuortagert gutlik to willen vornage, vnde gy dess gelijken Hans Bekholte also vormogen, dat he Hans Molre vorscreuen vele do alsz recht ys, nicht bruken sulker gewalt vnde late ene by synem rechte, vnde em de gewalt vnde schaden wedder vpprichte, dar mede he ene vth dem synen vorweldigt heft, vpp dat he sik des nicht vurder derne beclagen, vnde dat ok ander moyen, schade vnde vare, dede villichte dar van entstan mochten, vorholt blyuen. Vnde oft he hir jnne myns fruntlijken vorschryuens nicht geneten mochte vnde he furder mynsz rades vnde hulpe dar jnne behouede, des konde ik em nicht weygern vnde helpen em to synem rechte, wente he my so gewont ys, dat ik em gedencke by synen rechte(?) by to vallen vnde nicht vorlaten, dar ame ik my denne woll vorwaren wolde, my des eyn vnuortagert fruntlyk antwort by dissem mynem denre Enwolde to benalen. Gegeuen vppe Wyborch dessz mydwekens vor exaltacionis sancte crucis jm lxxx:tenn jare. Laurensz Axelsonn tho Narstede, ritter, houetmann vpp Wijborch etc. Adress: Denn ersamenn, vorszichtigenn vnndt wollwysenn mannen herenn borgermesterenn vnde ratmannen der stadt Reuall, synenn byszunder leuen nabernn, ghuden frunden vnnde gunner.